นายกรัฐมนตรีและภริยา ทำบุญเนื่องในวันขึ้นปีใหม่ พุทธศักราช 2566 อธิษฐานขอให้บ้านเมืองสงบสุข
ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนางนราพร จันทร์โอชา ภริยา เป็นประธานในพิธีทำบุญเนื่องในโอกาสวันขึ้นปีใหม่ พุทธศักราช 2566 ณ ตึกภักดีบดินทร์ ทำเนียบรัฐบาล โดยมีรองนายกรัฐมนตรี คณะรัฐมนตรี เลขาธิการนายกรัฐมนตรี ข้าราชการการเมือง หัวหน้าส่วนราชการสังกัดสำนักนายกรัฐมนตรี หัวหน้าส่วนราชการภายในทำเนียบรัฐบาล ข้าราชการหน่วยงานภายในทำเนียบรัฐบาล และเจ้าหน้าที่ที่เกี่ยวข้องร่วมพิธีนายกรัฐมนตรีและภริยา เดินทางถึงและเข้าประจำที่นั่ง พระสงฆ์จำนวน 10 รูป  ขึ้นนั่งอาสนะสงฆ์ นายกรัฐมนตรี จุดธูปเทียนบูชาพระรัตนตรัย เจ้าหน้าที่อาราธนาศีล พระสงฆ์ให้ศีลและเจริญพระพุทธมนต์ นายกรัฐมนตรีถวายผ้าไตรพระสงฆ์  จำนวน 10 รูป จากนั้น นายกรัฐมนตรีและภริยา พร้อมด้วยรองนายกรัฐมนตรี คณะรัฐมนตรี ถวายเครื่องไทยธรรม พระสงฆ์สวดอนุโมทนา นายกรัฐมนตรีกรวดน้ำ รับพร  กราบนมัสการพระรัตนตรัยหน้าโต๊ะหมู่บูชาและกราบลาพระสงฆ์ ในตอนท้าย สมเด็จพระมหารัชมงคลมุนี วัดไตรมิตรวิทยาราม ประพรมน้ำพระพุทธมนต์ เป็นอันเสร็จพิธีทั้งนี้ ภายหลังเสร็จสิ้นพิธีสงฆ์ มาไหว้ศาลพระภูมิเจ้าที่ศาลตา ศาลยาย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวสวัสดีกับผู้สื่อข่าว ขอให้ทุกคนมีความสุข ช่วยกันทำบ้านเมืองให้สงบสุขต่อไป ส่วนคำที่อธิษฐานคือ ให้ช่วยกันทำบ้านเมืองให้สงบสุข